Riadiaci orgán pre 
Operačný program Vzdelávanie

Ministerstvo školstva Slovenskej republiky		

Zápisnica z písomného postupu pre prijatie rozhodnutia 
(rozhodovanie per rollam)

Predmet písomného postupu: Hodnotiace a výberové kritériá pre projekty technickej pomoci z OPV

V nadväznosti na aktualizáciu  Systému riadenia štrukturálnych fondov a Kohézneho fondu na programové obdobie 2007-2013, verzia 3.0 platná k 31.1.2009 (ďalej len „systém riadenia“), výber projektov technickej pomoci sa bude uskutočňovať pomocou aplikácie hodnotiacich a výberových kritérií. Riadiaci orgán (ďalej len „RO“) preto vypracoval návrh hodnotiacich a výberových kritérií pre projekty technickej pomoci. Pri tvorbe návrhu boli zohľadnené špecifiká technickej pomoci. RO využil možnosť nezaradiť medzi hodnotiace kritériá na posúdenie projektov technickej pomoci skupinu hodnotiacich kritérií zameraných na posúdenie administratívnej, odbornej a technickej kapacity žiadateľa, keďže aspekty tohto kritéria RO zohľadňuje pri definovaní projektu vrátane subjektu ako jediného oprávneného žiadateľa.
RO stanovil podiel bodov v jednotlivých skupinách hodnotiacich kritérií na celkovom počte bodov, zároveň stanovil minimálny podiel bodov pre splnenie požiadaviek odborného hodnotenia a minimálny podiel bodov na maximálnom počte bodov určených pre príslušnú skupinu kritérií. RO takisto pripravil inštrukciu k aplikovaniu hodnotiacich kritérií. RO ďalej vypracoval výberové kritériá.
 
Dňa 16. februára 2009 bol návrh Hodnotiacich a výberových kritérií pre projekty technickej pomoci z OPV spolu s inštrukciou pre hodnotenie žiadostí o nenávratný finančný príspevok zaslaný prostredníctvom elektronickej pošty členom Monitorovacieho výboru pre OPV na pripomienkové konanie s termínom predloženia pripomienok do 20. februára 2009. Pripomienky predložilo 5 členov Monitorovacieho výboru pre OPV. Sedem členov sa vyjadrilo, že nemá pripomienky. Väčšina z predložených pripomienok bola akceptovaná, 4 pripomienky neboli akceptované. Vyhodnotenie pripomienok je prílohou č.1 zápisnice.

Po zapracovaní pripomienok bola finálna podoba Hodnotiacich a výberových kritérií pre projekty technickej pomoci (príloha č. 2 zápisnice) dňa 23. februára 2009 elektronickou poštou predložená členom monitorovacieho výboru na schválenie prostredníctvom písomného postupu pre prijatie rozhodnutia (rozhodovanie per rollam). Písomný postup bol zvolený z toho dôvodu, že RO má povinnosť zapracovať metodické zásady a postupy definované Systémom riadenia do 35 dní od vydania Systému riadenia, resp. jeho aktualizácie, do svojej riadiacej dokumentácie a najbližšie riadne zasadnutie Monitorovacieho výboru pre OPV je plánované až na jún 2009. V zmysle ods. 2 článku 12 Rokovacieho poriadku Monitorovacieho výboru pre OPV boli členovia monitorovacieho výboru vyzvaní na vyjadrenie sa k predloženému materiálu v  termíne 10 pracovných dní od doručenia materiálu, t.j. do 6. marca 2009. 

V stanovenom termíne sekretariát monitorovacieho výboru obdržal prostredníctvom elektronickej pošty kladné vyjadrenie k predloženému materiálu od 8 členov monitorovacieho výboru (VÚC Nitra, VÚC Bratislava, Zväz priemyselných výskumných a vývojových organizácií, VÚC Trenčín, ÚSVRK, VÚC Prešov, MF SR – CO, ZMOS). V súlade s ods. 3 článku 12 rokovacieho poriadku sa nepredloženie vyjadrenia považuje za prejav súhlasu s materiálom. Žiaden z členov už nepredložil ďalšie pripomienky alebo vyjadril nesúhlasné stanovisko.  

V tomto zmysle boli Hodnotiace a výberové kritériá pre projekty technickej pomoci z OPV schválené členmi Monitorovacieho výboru pre OPV dňa 6. marca 2009 prostredníctvom písomného postupu pre prijatie rozhodnutia.

Prílohy:

1. Vyhodnotenie pripomienok členov monitorovacieho výboru k Stratégii hodnotenia OPV
2. Hodnotiace a výberové kritériá pre projekty technickej pomoci z OPV
3. Inštrukcia pre hodnotenia žiadostí o NFP technickej pomoci
4. Uznesenie Monitorovacieho výboru pre OP Vzdelávanie zo 9. marca 2009

Zápisnicu vypracoval: sekretariát výboru

Predseda výboru svojim podpisom potvrdzuje pravdivosť zápisnice.

V Bratislave 09.03.2009			         ...............................................................
					 	       Prof. Ing. Ján Mikolaj, CSc.